Premissa salutacione &c. Erbare duchtige vnde ersame vorsichtige gunstigen guden frunde, so dan vnlanges juwe erbarheyde samptliken vns gescreuen hebben van eynem gnant Diderick Unkost, de syck sall beclaget hebben sommiger vnser borgere, de em etzwelke gudere sollen affhendich gemaket hebben &c., gelyck juwer erbarheit breff dat breder vormeldende is. Erbaren vnde vorsichtigen guden frunde der haluen jw gutliken don weten, hefft de ergenanten Diderick hir tor stede mit sommigen vnsen borgeren, de em dat syne affhendich gemaket hebben, to donde, he kome hir fryg vnde velich aff vnde to in vnnse stad vnnde vorforderende dat alsz recht is; em sall hir tor stede wedderfaren wes Lubesch recht is. Der gelyken hebben vns ok gebeden de gestrengen heren ritterschopp vnde erbaren guden manne in Haryen vnde Wirlande juwen erbarheyden vnde ersamenheyden fort to uorscriuende: so was an en is, alsz he syn recht mit den yennen, dar he mede to donde heft, vor eren borliken richtere vorforderende wert, willen se alletyd eme myt gantzem flite to synem rechte behulplik wesen. So gy erbaren gude frunde in juwen breuen vormelden van sommigen borgeren tor Pernow, de em ok dat syne sollen hebben affhendich gemaken; jrkennen guden frunde woll, wy dar geen geboeth hebben, dar vmme de sulue Diderick der wegen sik woll weth to hebbende, wor he syn recht der wegen soken soll &c. Wy befruchten vns, gude frunde, gar seere syne dinge so clar nicht en syn so he syne klachte vor juwe erbarheide vormeldet, so wy woll vnderrichtet syn etc. Bydden hir vmme, erbaren vnde vorsichtigen guden frunde, off he der wegen wes vnbillikes vorhedde,* ene vnderrichten willen, he syn recht soke vor den yennen borliken richters, dar he vormenet mede to donde to hebbende, gelyck dat in allen enden eyn recht is vnde ok borlik is. Wedderfaret em dan nicht geen recht, dat he nabringen kan, hefft he dan noch tides genoch sik der wegen to beklagende vnde syn recht furder to sokende. Hir jwe erbarheyde vnde vorsichticheide sik woll weten in to hebbende, de wy Gode dem Herenn &c.